สังคมข่าวหุ้น
*หุ้นไทยปิดร้อนแรงจริง ๆ ดัชนีบวกขึ้นมาได้ 29.73 จุด ปิด 1,622.25 จุด เกินแนวต้านสำคัญ 1,615 จุด ทำให้ถูกมองว่าวันนี้มีโอกาสที่ดัชนีจะไปต่อได้ แต่ให้ระวังแรงขายทำกำไรที่บริเวณ 1,630 จุด เพราะจะเห็นว่าแนวต้านนี้ผ่านยากมาก จากหุ้นขนาดใหญ่ที่วิ่งขึ้นมา อาจจะถูกขายทำกำไรนั่นเอง
4 พ.ย. 2562

คาเฟอีน
*หุ้นไทยปิดร้อนแรงจริง ๆ ดัชนีบวกขึ้นมาได้ 29.73 จุด ปิด 1,622.25 จุด เกินแนวต้านสำคัญ 1,615 จุด ทำให้ถูกมองว่าวันนี้มีโอกาสที่ดัชนีจะไปต่อได้ แต่ให้ระวังแรงขายทำกำไรที่บริเวณ 1,630 จุด เพราะจะเห็นว่าแนวต้านนี้ผ่านยากมาก จากหุ้นขนาดใหญ่ที่วิ่งขึ้นมา อาจจะถูกขายทำกำไรนั่นเอง
*เมื่อวันศุกร์ที่ผ่านมาหุ้น JAS ถูก Force Sell จาก Block Trade ซะน่วมเลย แต่พอมาวานนี้ราคากลับดีดขึ้น 11.87% (ปิด 4.90 บาท) สวนทางกับช่วงเปิดตลาดที่เปิดตลาดวูบลงไปที่ 4.02 บาท ในระยะสั้น นักวิเคราะห์แนะนำเล่นเก็งกำไรกันไป เพราะยังมีข่าวเกี่ยวกับการรับปันผลจาก JASIF ในไตรมาส 3/2562 ที่น่าจะอยู่ราว ๆ 0.23 บาทต่อหน่วย รวมถึงตัว JAS เองก็น่าจะมีปันผลพิเศษจากการขายสินทรัพย์เพิ่มให้กับ JASIF ด้วย ส่วนสัญญาณทางเทคนิคของ JAS ช่วงนี้อาจจะดูยากหน่อย
*หุ้นกลุ่มธนาคารเริ่มกลับมาแล้ว หลังร่วงลงไปแบบยกแผงในช่วงหลายสัปดาห์ก่อนหน้านี้ อย่าง SCB ที่ราคาเกือบหลุด 100 บาท ตอนนี้วิ่งกลับขึ้นมาได้แล้วอยู่บริเวณ 115 บาท ส่วนกสิกรไทย KBANK ที่ลงไปต่ำถึง 130 บาท ก็วิ่งกลับขึ้นมาได้เช่นกัน วานนี้ปิด 142.50 บาท ขณะที่ BBL ที่นักลงทุนพากันขายหมูออกไป ราคาขึ้นมาปิด 142.50 บาท และแบงก์ใหญ่อีกแห่งคือ กรุงไทย KTB ราคาดีดกลับมาที่ 16.60 บาท แต่เชื่อว่ายังมีนักลงทุนหลายคนติดหุ้นแบงก์อยู่ ก็แนะนำให้ใจร่ม ๆ เพราะราคาหุ้นแบงก์ผ่านจุดต่ำสุดไปแล้ว และผลประกอบการไตรมาส 4 น่าจะดูดีกว่าไตรมาส 3 ด้วย
*บมจ.ไออาร์พีซี (IRPC) แจ้งผลการดำเนินงานไตรมาส 3/2562 ขาดทุนสุทธิ 1,321 ล้านบาท จากที่มีกำไรสุทธิ 2,560 ล้านบาท ในช่วงไตรมาส 3/2561 ถือว่าไม่ได้เลวร้ายอะไรมากนัก ส่วนราคาหุ้นที่ปรับลงมาก่อนหน้านี้ ดูเหมือนจะสะท้อนกับผลประกอบการมากเกินไปด้วย ส่วนตอนนี้ราคาน้ำมันดิบกำลังขึ้น น่าจะเห็นการวิ่งขึ้นของราคา IRPC ได้อีก ด้าน “นพดล ปิ่นสุภา” กรรมการผู้จัดการใหญ่ IRPC คาดว่าแนวโน้มผลการดำเนินงานไตรมาส 4/2562 มีสัญญาณที่ดีขึ้น จากการเจรจาทางการค้าจีน-สหรัฐฯ ที่มีแนวโน้มที่ดีขึ้น ซึ่งจะทำให้เกิดความเชื่อมั่นในตลาด
*วันนี้ (5 พ.ย.) บมจ.อินเตอร์ ฟาร์มา (IP) เข้าซื้อขายวันแรกในตลาดหลักทรัพย์ เอ็ม เอ ไอ (mai) IP ดำเนินธุรกิจเป็นผู้แทนจำหน่าย และผู้พัฒนา คิดค้นผลิตภัณฑ์สุขภาพและนวัตกรรมความงามสำหรับคน และผลิตภัณฑ์สุขภาพสำหรับสัตว์ มีทุนชำระแล้ว 103 ล้านบาท มูลค่าที่ตราไว้หุ้นละ 0.50 บาท ประกอบด้วยหุ้นสามัญเดิม 160 ล้านหุ้น และหุ้นสามัญเพิ่มทุน 46 ล้านหุ้น เสนอ IPO ราคาหุ้นละ 7.00 บาท มูลค่าระดมทุน 322 ล้านบาท บล.เคทีบีฯ ให้ราคาเป้าหมาย 7.70 บาท
*“โกแบร์” (GoBear.com/th) เว็บไซต์เปรียบเทียบผลิตภัณฑ์ทางการเงิน เพิ่งจัดงานสัมมนา “GoBear Fin Detective #สืบฟินวินทุกเรื่องเงิน” โดยมีการเปิดเผยข้อมูลน่าสนใจ คือ จากผลการศึกษาพบว่าปัญหาหลัก ๆ ของการไม่ลงทุนเกิดจากปัญหาสภาพคล่องทางการเงินมากกว่า โนว์ฮาวทางด้านการลงทุน โดยได้ศึกษากลุ่มคนไทย 5 กลุ่มอายุ คือกลุ่มอายุ 18-25 กลุ่มอายุ 26-35 กลุ่มอายุ 36-45 กลุ่มอายุ 46-55 และกลุ่มอายุ 56-65 พบว่าประมาณ 50% ของทุกกลุ่มอายุไม่ลงทุนเนื่องจากไม่มีเงินเหลือเพียงพอหลังหักรายจ่าย ส่วนงานนี้มี “ดร.เบญจรงค์ สุวรรณคีรี” หัวหน้าเจ้าหน้าที่บริหาร ME by TMB มาร่วมให้คำแนะนำถึงการเสริมสร้างสุขภาพทางการเงินของคนไทยด้วย ส่วนคนที่สนใจ ศึกษาข้อมูลเพิ่มเติมเกี่ยวกับการเงินส่วนบุคคลในด้านต่าง ๆ เพื่อสร้างเสริมสุขภาพทางการเงิน หรือต้องการเปรียบเทียบผลิตภัณฑ์ทางการเงิน เข้าไปได้ที่ GoBear.com/th
*ย้ำกันอีกครั้ง บลจ.บัวหลวง “พรชลิต พลอยกระจ่าง” ในฐานะบริษัทจัดการกองทุน JASIF และผู้บริหาร บมจ.หลักทรัพย์ บัวหลวง “พิเชษฐ สิทธิอำนวย” ในฐานะที่ปรึกษาทางการเงิน เตรียมเปิดขายหน่วยลงทุนเพิ่มทุนจำนวนไม่เกิน 2,500 ล้านหน่วย ราคาหน่วยละ 9 บาท วันที่ 7-13 พ.ย.นี้ (เฉพาะวันทำการ) ให้กับผู้ถือหน่วยเดิมที่ได้รับสิทธิจองซื้อ อัตรา 2.2 หน่วยลงทุนเดิมต่อ 1 หน่วยลงทุนใหม่ ล่าสุด กองทุนฯ ประกาศจ่ายเงินปันผลสำหรับผลประกอบการไตรมาส 3 ปี 2562 จำนวน 0.23 บาทต่อหน่วย ขึ้น XD วันที่ 14 พ.ย.นี้